REPUBLIKA HRVATSKA

MEĐIMURSKA ŽUPANIJA

OŠ DONJI KRALJEVEC

**Čakovečka 7, Donji Kraljevec**

**40320 Donji Kraljevec**

KLASA: 602-02/17-01-0

URBROJ: 2109-52/17-01-32/15

Donji Kraljevec, 21.3.2019.

**ZAPISNIK S 15. SJEDNICE ŠKOLSKOG ODBORA**

**ODRŽANE DANA 21.3.2019. GODINE**

Sjednica je započela u 16:00 sati u prostorijama škole.

Prisutni:

Sanja Horvat Pahek– predsjednica ŠO

Miljenka Vidović Mohl – članica

Maja Lukman Šprajc- članica

Nikola Zuzel – član

Zvonimir Vlah - član

Sandra Vlahek – ravnateljica škole

Blaženka Hegeduš – tajnica i računovotkinja škole

Odsutni:

Kristijan Baranašić

Tihomir Horvat

Predsjednica Školskog odbora gđa. Sanja Horvat Pahek, pozdravila je sve prisutne te konstatirala da je prisutan dovoljan broj članova za donošenje pravovaljanih odluka, nakon toga predlaže sljedeći Dnevni red uz nadopunu (uvrštena je 8. točka):

**DNEVNI RED:**

1. Prihvaćanje zapisnika s prethodne sjednice
2. Financijsko izvješće za 2018. godinu
3. Izvješće inventurne komisije za 2018. godinu
4. Davanje suglasnosti za zapošljavanje učiteljice informatike
5. Odluka o izmjeni GPP i Kurikuluma škole
6. Odluka o iznajmljivanju dvorane za Međimursku popevku
7. Projekt produženog boravka
8. Pravilnik o zapošljavanju
9. Ostala pitanja i prijedlozi

**Dnevni red, uz nadopunu, se jednoglasno usvaja.**

**Rasprava po Dnevnom redu:**

**Točka 1.**

Predsjednica ŠO navodi kako je zapisnik s 14. sjednice ŠO bio poslan svim članovima putem elektronske pošte. Na upit ako je potrebno da se zapisnik čita, članovi izjavljuju da nije potrebno tj. da su isti pročitali. Pošto nije bilo primjedbi niti dopuna, predsjednica ŠO daje zapisnik s 14. sjednice ŠO na prihvaćanje.

**Predsjednica konstatira da je zapisnik s 14. sjednice ŠO jednoglasno prihvaćen.**

**Točka 2 .**

Predsjednica ŠO daje riječ gđi. Blaženki Hegeduš, tajnici i računovotkinji škole koja prezentira Financijsko izvješće za 2018. godinu. Navedeni dokument prethodno je dostavljen svim članovima ŠO na mail, no zbog jednostavnijeg praćenja pripremljena je i jednostavnija papirnata verzija koja je podijeljena svim članovima ŠO. Nakon što je gđa. Hegeduš pobliže objasnila izvješće, ravnateljica se posebno osvrnula na stavku vezanu uz školsku kuhinju te izdatke za telefonske usluge izražavajući zadovoljstvo pozitivnim poslovanjem kuhinje te smanjenjem troškova za telefon. Predsjednica ŠO otvorila je raspravu o Financijskom izvješću za 2018. godinu. Gdin. Zvonimir Vlah postavio je pitanje kako se isplaćuju putni troškovi djelatnicima škole. Odgovorila mu je ravnateljica navodeći da se troškovi prijevoza isplaćuju iz državnog proračuna u iznosu cijene mjesečne autobusne karte ili, ukoliko to djelatnik zatraži, 1 kn po kilometru. Članovi ŠO izrazili su zadovoljstvo pozitivnim poslovanjem škole pošto je razlika u ukupnim prihodima i izdacima 24.027,00 kn. Nije bilo daljnjih pitanja, primjedbi niti komentara pa je shodno tome predsjednica ŠO, na prijedlog ravnateljice škole, dala Financijsko izvješće za 2018. godinu na prihvaćanje. S 5 glasa ZA, Financijsko izvješće za 2018. godinu je jednoglasno prihvaćeno.

**Predsjednica konstatira da je Financijsko izvješće za 2018. godinu, predloženo od strane ravnateljice škole, jednoglasno prihvaćeno.**

**Točka 3 .**

Predsjednica ŠO daje riječ gđi. Blaženki Hegeduš, tajnici i računovotkinji škole koja prezentira Izvješće inventurne komisije za 2018. godinu. Izvješće su članovi ŠO dobili putem elektronske pošte te su ga i sami mogli proučiti. Ravnateljica je napomenula kako je sada u potpunosti popisan i inventar školske sportske dvorane što je do sada predstavljalo problem jer se inventurne liste dvorane nalaze na Općini (nemamo uvida u njih). Predsjednica ŠO otvorila je raspravu. Nije bilo dodatnih pitanja niti nejasnoća te je predsjednica ŠO Izvješće inventurne komisije za 2018. godinu, a na prijedlog ravnateljice škole, dala na prihvaćanje. S 5 glasa ZA, Izvješće inventurne komisije za 2018. godinu je jednoglasno prihvaćeno.

**Predsjednica konstatira da je Izvješće inventurne komisije za 2018. godinu, predloženo od strane ravnateljice škole, jednoglasno prihvaćeno.**

**Točka 4.**

Ravnateljica škole uputila je Uredu državne uprave u Međimurskoj županiji obavijest o potrebi zapošljavanja učitelja/ice informatike (zamjena za bolovanje, 17 sati tjedno). Iz Ureda državne uprave je poslana Uputnica i Odluka o prednosti pri zapošljavanju za Jasminku Horvat, mag. educ. Informatike iz Male Subotice. Ravnateljica je ŠO uputila pisani zahtjev za davanje suglasnosti za zapošljavanje navedene djelatnice u OŠ Donji Kraljevec. Predsjednica ŠO otvara raspravu. Gđa. Miljenka Vidović Mohl iznosi svoje mišljenje prema kojem smatra da dosadašnja zamjena, Ivana Vargek, odlično obavlja svoj posao te bi rado da ona zbog dobrobiti učenika ostane i dalje. Gdin. Zvonimir Vlah također smatra da je Ivana Vargek dobar izbor, no navodi da zakonski prednost ima gđa. Jasminka Horvat te će podržati njezin izbor za zapošljavanje. U raspravu se uključila i ravnateljica škole koja je objasnila zakonske okvire vezane uz zapošljavanje – gđa. Jasminka ima prednost pred gđicom. Ivanom Vargek jer je magistra edukacije informatike, a Ivana Vargek je magistra primarne edukacije s modulom informatike. Uz to, gđa. Jasminka Horvat ima Uputnicu Ureda državne uprave u MŽ. Gđa. Maja Lukman Šprajc smatra da je najvažnije držati se zakonskih okvira što je podržala i predsjednica ŠO Sanja Horvat Pahek. Gdin. Nikola Zuzel navodi kako je njemu najvažniji interes učenika, a pošto gđa. Ivana zbog satnice ne može održavati dodatnu nastavu, a i zakonski je za školu najbolje biti transparentan, voljan je podržati prijedlog ravnateljice škole. Nakon provedene rasprave, predsjednica ŠO dala je prijedlog ravnateljice na glasovanje - s 4 glasa ZA i 1 glasom PROTIV ŠO je dao suglasnost ravnateljici škole za zapošljavanje gđe. Jasminke Horvat.

**Predsjednica konstatira da je suglasnost za zapošljavanje gđe. Jasminke Horvat na radnom mjestu učiteljice informatike na određeno radno vrijeme do povratka djelatnice, s 17 sati ukupnog radnog vremena, većinom glasova članova ŠO dana.**

**Točka 5.**

Ravnateljica škole prezentira ŠO prijedlog Učiteljskog vijeća vezani uz izmjene GPP i Kurikuluma škole. Naime radi se o tome da bi na višednevnu ekskurziju (maturalac) ove godine išli zajedno 7. i 8. razred zbog lakše organizacije i jeftinije cijene (povećava se broj učenika) te se isto putovanje ne bi održalo u lipnju već u rujnu. A drugi je prijedlog vezani uz posjet učenika 4.,5. i 6. razreda Zagrebu, manifestaciji otvaranja Sportskih igara mladih.

Na prijedlog ravnateljice i Učiteljskog vijeća, predsjednica ŠO je promjene GPP i Kurikuluma škole dala na raspravu i glasanje. Nije bilo dodatnih pitanja niti komentara te je jednoglasno donesena odluka (s 5 glasa ZA) da se GPP i Kurikulum škole izmjene.

**Predsjednica ŠO konstatira da su izmjene GPP i Kurikuluma škole jednoglasno donesene.**

**Točka 6.**

Temeljem zamolbe KUD-a općine Donji Kraljevec i prema Pravilniku o iznajmljivanju školske sportske dvorane, ŠO odlučio je odobriti iznajmljivanje prostora dvorane za organizaciju i provođenje Predsmotre međimurske popevke KUD-u općine Donji Kraljevec 22. i 23. 3. 2019. u ukupnom trajanju od 5 sati po cijeni 180,00 kn po satu. Ovaj prijedlog ravnateljica šalje Osnivaču na potvrđivanje. Kada dobije potvrdu Osnivača ravnateljica će sklopiti ugovor s KUD-om.

**Točka 7.**

Ravnateljica škole prezentirala je članovima ŠO projekt produženog boravka za koji se nada da će se početi provoditi od početka sljedeće školske godine. Zatražila je od ŠO suglasnost za pokretanjem aktivnosti nužnih za ostvarivanje programa Produženog boravka. Prva aktivnost je organizacija roditeljskog sastanaka za učenike budućeg 1.,2. i 3. razreda kako bi se ispitao interes roditelja, zatim je potrebno zatražiti suglasnost od Osnivača i MZO. Ravnateljica je upoznala ŠO i s Prijedlogom Pravilnika o organizaciji i provedbi produženog boravka u osnovnoj školi. Članovi ŠO jednoglasno su podržali ravnateljicu, navodeći da je to odličan potez te da bi isto unaprijedilo kvalitetu obrazovanja u mjestu te pomoglo roditeljima. Nakon provedene rasprave, predsjednica ŠO dala je prijedlog ravnateljice na glasanje. S 5 glasa ZA prijedlog ravnateljice o pokretanju projekta produženog boravka u OŠ Donji Kraljevec je jednoglasno donesen.

**Predsjednica ŠO konstatira da je odluka o pokretanju produženog boravka u OŠ Donji Kraljevec jednoglasno donesena.**

**Točka 8.**

Ravnateljica je prezentirala Pravilnik o zapošljavanju u OŠ Donji Kraljevec. Predsjednica ŠO otvorila je raspravu. Pošto nije bilo komentara niti dodatnih pitanja (Pravilnik je poslan članovima na mail te su ga mogli proučiti) predsjednica je Pravilnik o zapošljavanju dala na prihvaćanje. S 5 glasa ZA, Pravilnik o zapošljavanju je jednoglasno prihvaćen. Pravilnik se šalje Uredu državne uprave u Međimurskoj županiji na potvrdu.

**Predsjednica ŠO konstatira da je Pravilnik o zapošljavanju u OŠ Donji Kraljevec jednoglasno prihvaćen.**

**Točka 9.**

Nije bilo ostalih pitanja.

Zapisničarka: Predsjednica Školskog odbora:

**Maja Lukman Šprajc, prof. m.p. Sanja Horvat Pahek, prof.**